
המשיבים
בקשה לצו מניעה זמני

במעמד צד אחד
אל: המשיבים

דעו כי ביום .................., 2006, בשעה 08:30 או בסמוך לכך, יתבקש בית משפט נכבד זה, ליתן צו מניעה זמני, האוסר עליכם להמשיך ולבנות גדר ביטחון ארעית לאורך תוואי הכביש מס' 1 שבין מעלה אדומים לגבעה הצרפתית בירושלים [להלן: "הקרקע"]. בין היתר, עליכם יהיה להימנע מלעשות כל פעולה בקרקע כל זאת עד להכרעה בתביעה לצו מניעה קבוע שתוגש.  

ואלה נימוקי הבקשה:
מבוא:

1. המבקש הינו בעלים של חלקות 101 ו – 121 בגוש 30571 בענתא בשטח של 12,838 מ"ר [להלן: "שטח כוהנים"].
העתק של נסחי הטאבו נסמך כנספח א' לבקשה זו.

2. המשיב 2 מבצע בימים האחרונים עבודות להתקנת גדר ביטחון ארעית בתוואי שבתחום שיפוט המשיבה 1.
3. באזור מסוים בקרקע נעשות עבודות להתקנת גדר אשר עלולה למנוע מהמבקש גישה לאדמתו.
העובדות:
4. מספר ימים טרם הגשת בקשה זו נודע למבקש ולנציגיו כי המשיב 2 מבצע עבודות עפר להכשרת תוואי להנחת גדר ביטחון ארעית במקביל לתוואי של כביש מס' 1 בקטע שבין מעלה אדומים והגבעה הצרפתית.
5. תוואי זה הינו זמני שכן מצווי תפיסה שחולקו באזור ע"י המשיב 2 נמצאנו למדים כי התוואי הקבוע המתוכנן כיום עתיד לעבור על פני חלקות שחלקן בבעלות יהודית, ולא קרוב מאוד לכביש 1 כפי המבוצע היום.
דוגמא לצו תפיסה נספחת כנספח ב' לבקשה זו.

6. אמנם תוואי זה הינו זמני אולם לדעת המבקש אין הוא מבוצע בהיתר כדין, הוא עלול למנוע גישה של בעלי חלקות יהודיים, אשר מחזיקים בחלקות שבסמוך לחלקות המבקש ובסה"כ כ – 180 דונם, לחלקותיהם והוא בעצם קובע עובדה בשטח ללא שהדבר תואם עם בעלי החלקות שבסמוך לתוואי ובוודאי מנתק פיזית קרקעות של המבקש ושל אחרים שבבעלות יהודית מהעיר ירושלים.
7. העבודות מתקדמות בקצב מהיר. אי מניעת המשך העבודות תוביל לנאמר לעיל.
8. ביום 09.05.06 נשלח מכתב למנכ"ל המשיב 2 ע"י מר אריה קינג ובו נתבקש מנכ"ל המשיב 2 להשיב לשורה של שאלות בעניין התוואי של הגדר הזמנית. לא למותר לציין כי כל תשובה למכתב זה לא נתקבלה.
העתק המכתב נסמך כנספח ג' לבקשה זו.

9. ביום 11.05.06 שלח חבר מועצת העיר ירושלים, מר דוד הדרי, מכתב אל מנכ"לי המשיבים בו הוא מבקש לעצור באופן מיידי את העבודות עד לבדיקה אם הן מבוצעות כדין. כפי שמעיד מר הדרי במכתבו הנ"ל הרי שבבדיקה שערך מצא כי העבודות נעשות שלא באישור הועדה לתכנון ובניה ואף לא במסגרת צו כלשהו.
העתק מכתבו של מר הדרי נסמך כנספח ד' לבקשה זו.

10. משלא נענו המכתבים הנ"ל לא היה מנוס מלהגיש בקשה זו. דא עקא, שכעת הספיקו המשיבים להתקדם בבניה כל כך מבלי שתיאמו זאת עם בעלי הקרקעות באזור באופן שהבניה כמעט מושלמת.
11. לשם הבהרת העניין מצ"ב מספר תמונות ותצלומי אויר המסבירים את חומרת הענין.
12. בתצלום אויר רואים בבירור הלבשה של מפת גוש על התצלום ואת התוואי של הגדר הארעית. נספח ה' לבקשה זו.
13. בסדרת צילומי סטילס נוספת ניתן לראות בבירור את התוואי של הגדר הארעית ואת קרבתו לשטחים שבבעלות יהודית. נספח ו' לבקשה זו.
14. יודגש, כי התמונות הללו צולמו ביום 09.05.06 ואילו כיום המצב הרבה יותר מתקדם.
רישוי:

15. עבודות כגון אלו שנעשות, אמורות להיות מבוצעות על פי היתר בניה כדין על פי חוק התכנון והבניה.
16. לחילופין, ניתן לבצע עבודות אלו על פי צווי תפיסה במסגרת החוק להסדר תפיסת מקרקעים בשעת חירום, תש"י – 1949 [להלן: "חוק התפיסה"].
17. כפי הנראה העבודות מבוצעות שלא על פי היתר בניה ושלא במסגרת חוק התפיסה.
18. במקום נשוא הבקשה דנן מתעתד משרד הבינוי והשיכון לקדם תוכנית לבניית שכונה בשם "שער המזרח". 
מכתבו של מר משה מרחביה, מנהל מחוז במשרד הבינוי והשיכון, מיום 20.01.04 נסמך כנספח ז' לבקשה זו.

19. כפי שמציין מר מרחביה במכתבו הנ"ל הרי שהקרקעות באזור הינם בבעלות יהודים ושל המדינה.
20. אל הקרקעות הנ"ל פלשו תושבים ערבים. המבקש, בהתייחס לקרקע שלו, פעל לפינוים באמצעות בית משפט נכבד זה וביום 23.03.06 ניתן פסק דין לפינוי חמישה מהפולשים.
העתק פסק הדין נסמך כנספח ח' לבקשה זו.

21. התוואי נשוא בקשה זו בא בגדרי ת.ב.ע. 3116. מטרות התוכנית הן התווית דרך חדשה והפקעת שולי הדרך לשטח לעצוב נוף.
עמ' ראשון מהתוכנית נסמך כנספח ט' לבקשה זו.

22. המשיב 2 לא רק שלא יצב את הנוף שבשולי הדרך אלא בנה גדר החוצצת בין הבעלים היהודיים של הקרקע לבין הקרקע.
23. המשיבה 1 לא עשתה דבר כדי למנוע את בנית הגדר ללא היתר בניה.
24. הקרקע אף הושכרה לחב' יושבי ההר בע"מ בשכירות בלתי מוגנת החל מיום 03.03.06 לתקופה של חמש שנים.
הסכם השכירות נסמך כנספח י' לבקשה זו.

25. בניית הגדר הארעית בתוואי המיועד לה צפויה לגזול מבעלים רבים את קניינם. זכות הבעלים לתנועה חופשית מ ואל הקרקע תפגע.
26. תפיסת האדמות נעשו תוך הפרת כללי הצדק הטבעי, ומבלי שכל מי שעלול להיפגע קיבל הזדמנות הוגנת להשמיע את טענותיו ולנסות להעביר את רוע הגזירה.
27. המשיבים פגעו בכללי הצדק הטבעי, שעה שלא נתנו לכל בעלי הקרקעות באזור הזדמנות להשמיע טענות ראויות והוגנות כנגד ביצוע עבודות הגדר הארעית.
28. הפגיעה בזכויות היסוד של המבקש ושל בעלי קרקעות באזור, שהינם בבעלות יהודית,  הינה בלתי סבירה ואינה מידתית.
29. לצד החובות, הנגזרות מדיני התפיסה הלוחמתית, על המשיבים המפעילים את שיקול דעתם לנהוג על פי אמות המידה והעקרונות של המשפט המנהלי הישראלי (בג"צ 393/82 ג'מעית אסכאן אלמעלמון נ' מפקד כוחות צה"ל באיו"ש, פ"ד לז (4)785, 792; בג"צ 9293/01 חה"כ ברקה נ' שר הביטחון, פ"ד נו (2) 509, 515).
30. לענייננו חשובים בעיקר עקרונות היסוד בדבר חובתה של כל רשות ציבורית לפעול בסבירות ובמידתיות, תוך איזון ראוי בין חירותו של הפרט לצרכיו של הכלל (בג"צ 3239/02 מרעב נ' מפקד כוחות צה"ל באיו"ש, פ"ד נז(2) 349, 364). בניית הגדר הארעית  עתידה לפגוע בשורה של זכויות יסוד.
31. בראש ובראשונה יפגע חופש התנועה של הבעלים ושל שוכרי הקרקע. זכות יסוד זו מקורה בכבוד האדם וחירותו. "חיונית היא למימושו העצמי של האדם" (בג"צ 5016/96 חורב נ' שר התחבורה, פ"ד נא (4) 1, 95ה).
32. חובתו של המפקד הצבאי לנהוג שוויון בין כל תושבי האזור אינה פגה כשהמתח הביטחוני עולה. זו חובה נמשכת, המוטלת כל העת (בג"צ 168/91 מרכוס נ' שר הביטחון, פ"ד מה (1) 467, 471א). 
33. על המפקד המפעיל את שיקול דעתו לנהוג על פי אמות המידה והעקרונות של המשפט המנהלי הישראלי... פעולותיו צריכות לעמוד בעקרונות המידתיות (בג"צ 9293/01 חה"כ ברקה נ' שר הביטחון, פ"ד נו (2) 509, 515).
34. מהאמור לעיל עולה כי הקרקע הינה בבעלות יהודית והמעשה של המשיבים פוגע מאוד בזכותם הקניינית לעשות בקרקע ככל שיחפצו. המבקש טרם מיצה את כל ההליכים העומדים לרשותו לעניין תוואי הגדר הקבוע והימצאותו של התוואי הזמני אך מחלישה את כוחו בפני הערכאות השונות.
35. בעוד המבקש שוקל צעדיו כיצד לנהוג בצו התפיסה שהובא לעיונו בנוגע לגדר הקבועה באו להם המשיבים ומבלי להודיע, להסכים, ליתן אפשרות להתנגד, קבעו תוואי לגדר חלופית שאינו עומד במבחן חוק התכנון והבניה ו/או חוק התפיסה. המשיבים לא איפשרו למבקש ו/או לבעלי קרקעות אחרים לטעון כנגד הליך זה.
36. הפגיעה במבקש ובבעלי קרקעות נוספים באזור אינה מידתית ואינה סבירה.
מעמד צד אחד:
37. מבוקש בזאת ליתן צו מניעה זמני במעמד צד אחד שכן כל יום שעובר הגדר הולכת ומושלמת והקביעה בשטח הופכת להיות ודאית.
38. כפי שפורט לעיל, נעשו פניות למשיבים ואולם תשובות לא התקבלו. בינתיים העבודות בשטח ממשיכות והגדר הולכת ומוקמת. לפיכך, אי מתן הצו במעמד צד אחד עלול להביא למצב בו הגדר תושלם ואז יעמוד המבקש בבואו לעמוד על זכויותיו הקנייניות בפני שוקת שבורה.
39. מאידך, מתן הצו במעמד צד אחד לא יפגע במשיבים שכן יכולים המשיבים להפנות את כח האדם הפועל כיום בשטח נשוא בקשה זו לשטחים אחרים שבטיפולם ולא יגרם להם חסרון כיס בשל אבדן ימי עבודה.
הסעד:

40. לאור כל האמור לעיל, יתבקש בית המשפט הנכבד להוציא מתחת ידיו צו מניעה זמני במעמד צד אחד המורה למשיבים להפסיק כל עבודה ו/או פעולה בהקשר לבניית הגדר הארעית בתוואי שבין מעלה אדומים לגבעה הצרפתית לצד כביש מס' 1 וזאת עד להחלטה אחרת או הכרעה בתביעה לצו מניעה קבוע שתוגש. 
41. להורות למשיבים לשאת בהוצאות המבקש בשל הליך זה לרבות שכ"ט עו"ד בצירוף מע"מ כחוק.
איתן גבאי, עו"ד,

ב"כ המבקש
